作者:無名氏
標題:中呂・四換頭
內容:清明時候，才子佳人醉玉樓。紛紛花柳，飄飄襟袖。行歌載酒，花老人依舊。西湖煙岸，蓮盪風生六月寒。鄰船歌板，詩囊文翰。醉餘興闌，悲有限歡無限。江湖豪邁，為惜黃花歸去來。名無言責，身無俗債。任傢俬匾窄，但醉裡乾坤大。衝寒乘騎，信步孤山為訪梅。溪橋流水，雲林斜日。三花五蕊，漏洩了春訊息。兩葉眉頭，怎鎖相思萬種愁？從他別後，無心挑繡。這般證候，天知道和天瘦！從他別後，滿眼風光總是愁。實心兒有，須索禁受。為他些證候，迤逗的人來瘦。牽腸割肚，一自別來信也無。多情何處？教人思慮。憑欄佇目，空望斷遙天暮。東牆花月，好景良宵恁記者。低低的說，來時節，明日早些，不志誠隨燈滅。聲說不的，滿腹離愁訴與誰！負心天識，酩子裡輸了身起。呆才好看，自做得不出氣。言盟說誓，豈信閒人講是非？忘餐失寐，形骸憔悴。猛然間想起，落得聲長吁氣。佳人薄命，懊惱東君忒世情。風流心性，愁成病。知他是怎生？不住口提名姓。題情堪描堪畫，鬢綰烏鴉臉襯霞。燈兒直下，揪住了麼。可喜的我兒，說一句真實話。因咱閒暇，有個人兒來到家。簾兒直下，偷睛抹。牽情的我兒，先打換香羅帕。